Author: Peter
Company: urad

Predkladacia správa

Vláda SR uznesením č. 805 z 9.10.2000 uložila ministrovi výstavby a regionálneho rozvoja vypracovať program dotácií na výstavbu služobných bytov pre profesionálnych vojakov, príslušníkov Policajného zboru, príslušníkov Zboru väzenskej a justičnej stráže, príslušníkov Slovenskej informačnej služby, príslušníkov Železničnej polície a vojakov Železničného vojska, colníkov a pracovníkov daňových úradov. Ministerstvo výstavby a regionálneho rozvoja Slovenskej republiky vypracovalo „Program obstarávania služobných bytov pre zamestnancov štátnej správy”, vzhľadom k tomu, že byty je v súčasnosti možné obstarať aj iným spôsobom ako výstavbou. 
Program rieši otázku dostupnosti služobných bytov pre uvedené kategórie zamestnancov štátnej správy ich výstavbou, prestavbou, prípadne kúpou a zároveň navrhuje niektoré potrebné opatrenia v oblasti úpravy jestvujúceho inštitucionálneho, legislatívneho a finančného rámca. 
Kategória „služobné byty“ a podmienky ich užívania sú vymedzené v zákone č. 189/1992 Zb. o úprave niektorých pomerov súvisiacich s nájmom bytov a s bytovými náhradami. Ustanovenia zákona sú formulované tak, že nie je možné poskytovať služobné byty pre všetky vládnym uznesením požadované kategórie štátnych zamestnancov.  Preto je potrebné novelizovať zákon č. 189/1992 Zb a rozšíriť kategórie štátnych zamestnancov, ktorí sú oprávnení bývať v služobných bytoch. Ministerstvo vnútra  SR v rámci rokovaní potvrdilo, že vypracuje v spolupráci s Ministerstvom výstavby a regionálneho rozvoja SR a s Ministerstvom obrany novelu predmetného zákona s termínom jej predloženia na rokovanie vlády SR do konca mája 2001.  
Návrh programu bol predložený na pripomienkové konanie zúčastneným rezortom a následne bol predmetom viacnásobných rokovaní za účelom odstránenia rozporných stanovísk. Ako sa uvádza vo vyhodnotení pripomienkového konania, všetky požiadavky Ministerstvo výstavby a regionálneho rozvoja SR akceptuje, okrem regulačných kritérií, ktoré sú navrhnuté v časti „Podmienky  poskytnutia dotácie“. 
Ministerstvo výstavby a regionálneho rozvoja SR po dohode s Ministerstvom financií SR požaduje okrem podmienky dodržania právnych noriem pre obstarávanie aj reguláciu cenovú a plošnú, t.j. stanovenie maximálnych nákladov na 1 m^2 podlahovej plochy bytu a maximálnu výmeru bytu. Ministerstvo vnútra SR a Ministerstvo obrany SR vyslovilo zásadný nesúhlas s cenovou a plošnu reguláciou a zastáva názor, že pre ekonómiu výstavby postačuje, ak výber zhotoviteľa sa uskutoční podľa zákona o verejnom obstarávaní. Pokiaľ tento rozpor pretrváva, usudzujú, že bude vhodnejšie zabezpečovať obstarávanie služobných bytov aj naďalej doposiaľ uplatňovaným spôsobom. Výsledkom rokovaní bola dohoda, že materiál bude predložený na rokovanie vlády SR s týmto rozporom. 
Ministerstvo výstavby a regionálneho rozvoja SR akceptuje návrh rezortu vnútra a obrany, že je pre nich výhodnejší spôsob obstarávania bytov tak ako doposiaľ, preto je návrh uznesenia rozšírený o úlohu pre ministerku financií SR, zahrnúť finančné prostriedky účelovo viazané na dotáciu do rozpočtových kapitol jednotlivých dotknutých ministerstiev a Slovenskej informačnej služby. Na druhej strane však trvá na zachovaní plošnej a cenovej regulácie. Vzhľadom na skutočnosť, že služobné byty sú určené pre strednú resp. vyššiu  kategóriu, navrhuje Ministerstvo výstavby a regionálneho rozvoja SR vyšší limit na 1 m^2 podlahovej plochy bytu realizovať    formou lokalizačných koeficientov  vzhľadom na miesto obstarania bytu.
Program nevyžaduje pre rok 2001 finančné prostriedky zo štátneho rozpočtu, nakoľko bude financovaný v rámci účelových prostriedkov, vyčlenených v kapitole Ministerstva výstavby a regionálneho rozvoja SR na financovanie programov.